ལོ་མ་སེར་བོ་དག་མར་ནང་གྲོང་ཚོའི་ཁོར་ཡུག་ཀུན་ནས་གཡོགས་ཡོད་པའི་ཡུལ་སྡོང་གི་ཡལ་ཀ་ནས་ཤོག་སྒྲ་དང་བཅས་འཐོར་ཡོང་།ཐག་རིང་གི་རི་སུལ་གྱི་རྩྭ་མགོ་སེར་པོར་གྱུར་ནས་སེར་ལམ་ལམ་བྱེད།སྟོན་མཇུག་དེར།ཁོ་ཚེར་ཕུང་ཁུག་གི་འདབས་རོལ་གྱི་ལམ་ནང་ནས་མངོན་ཡོང་།མདུན་རི་གངས་དཀར་གཡུ་སྒྲོན་སྒང་གི་ལབ་ཙེ་དེ་སྔར་བཞིན་ནག་ཡོར་སེར་བུད་མེད་ཅིག་གིས་རྒྱང་ལ་ལྟ་བཞིན་པའི་ཟོལ་གྱིས་གནས།ཡོད་ཚད་དེ་ལྟར་རྒྱུས་ཡོད་ཡོད་འདྲ་པོ་ཞིག་ཏུ་གྱུར་ཅིང་།ཡོད་ཚད་དེ་ལྟར་ཆ་མེད་རྒྱུས་མེད་ཡིན་པའི་ཚོར་སྣང་ཞིག་ཀྱང་བྱུང་།ཁོ་དེ་ལྟར་ཤོག་སྒྲ་དང་བཅས་ལོ་མ་སྐམ་པོ་དེ་དག་གི་ཐོག་ཏུ་སྤོ་བཞིན་གྲོང་ཚོའི་སྲང་མདོ་ནས་ཡར་ཡོང་དུས།དེ་གར་ཉི་མར་ལྡེ་བཞིན་ཡོད་པའི་བགྲེས་སོང་དེ་ཚོ་དང་མཐའ་འཁོར་དུ་རྩེད་འཇོར་རོལ་བའི་ཕྲུ་གུ་ཚོས་ངོ་ཤེས་མ་སོང་།